**[Szálláshely-üzemeltetési engedély iránti kérelem eljárása](http://www.miskolc.hu/varoshaza/ugyintezes/ugyleiras/szallashely-uzemeltetesi-engedely-iranti-kerelem-eljarasa%22%20%5Co%20%22Sz%C3%A1ll%C3%A1shely-%C3%BCzemeltet%C3%A9si%20enged%C3%A9ly%20ir%C3%A1nti%20k%C3%A9relem%20elj%C3%A1r%C3%A1sa)**

A szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló mód. 239/2009.(X.20.) Korm. rendelet alapján a **szálláshely fekvése szerinti illetékes települési önkormányzat jegyzője** felé kell a szálláshely-üzemeltetési engedély iránti kérelmet benyújtani.

**A rendelet meghatározza a szálláshely típusokat, mely lehet:**
**- szálloda**: a szálláshely szolgáltatása mellett egyéb szolgáltatásokat is nyújtanak, és ahol a hasznosított szobák száma legalább tizenegy, az ágyak száma legalább huszonegy.
**- panzió**: kizárólag szálláshely-szolgáltatás folytatása céljából létesített szálláshelytípus, hasznosított szobák száma legalább hat, de legfeljebb tíz, az ágyak száma legalább tizenegy, de legfeljebb húsz.
**- kemping**: külön területen kizárólag szálláshely-szolgáltatás folytatása céljából létesített szálláshelytípus, amelyben szállás céljából a vendégek és járműveik számára elkülönült területet (a továbbiakban: területegység), illetve üdülőházat (a továbbiakban együtt: lakóegység) és egyéb kiszolgáló létesítményeket (például tisztálkodási, mosási, főzési, egészségügyi célokat szolgáló vizesblokk, portaszolgálat stb.) biztosítanak, és amely legalább kilenc lakóegységgel rendelkezik.
**- üdülőház**: kizárólag szálláshely-szolgáltatás folytatása céljából, közművesített területen létesített szálláshelytípus, amelyben a vendégek részére a szállást különálló épületben vagy önálló bejárattal rendelkező épületrészben (üdülőegységben) nyújtják, függetlenül a szobák vagy ágyak számától.
**- közösségi szálláshely**: kizárólag szálláshely-szolgáltatás folytatása céljából létesített szálláshelytípus, amelyben az egy szobában található ágyak külön-külön is hasznosításra kerülnek, s ahol az e célra hasznosított szobák száma legalább hat, az ágyak száma legalább tizenegy.
- **egyéb szálláshely:** szálláshely-szolgáltatás céljára hasznosított önálló épület vagy annak lehatárolt része, ahol az e célra hasznosított szobák száma legfeljebb nyolc, az ágyak száma legfeljebb tizenhat,

**A szálláshely-üzemeltetési engedély iránti kérelemben meg kell jelölni (a rendelet 6. § (1) bekezdése szerint):**
- a szálláshely-szolgáltató nevét, címét, illetve székhelyét,
- a szálláshely-szolgáltató adóazonosító számát, statisztikai számjelét,
- a szálláshely címét, helyrajzi számát,
- a szálláshely befogadóképességét: a vendégszobák száma, és az ágyak száma,
- a szálláshely használatának jogcímét,
- a szálláshely elnevezését,
- azt, hogy a szálláshely-szolgáltató mely szálláshelytípusra kéri az üzemeltetési engedélyt,
- azt, hogy a szálláshely-szolgáltató a szálláshelyen kíván-e élelmiszert, élelmiszer-nyersanyagot előállítani, felhasználni vagy forgalomba hozni,
- azt, ha a szálláshely-szolgáltató helyszíni szemle tartását kéri.
**A szálláshely-üzemeltetési engedély iránti kérelemhez mellékelni kell:**

* nem a kérelmező tulajdonában lévő szálláshely esetében a szálláshely használatának jogcímére vonatkozó igazoló okiratot vagy annak másolatát a tulajdoni lap kivételével,
* haszonélvezet esetében - ha nem a tulajdonos vagy a haszonélvező a szálláshely-szolgáltató - a haszonélvező hozzájárulását igazoló okiratot,
* közös tulajdonban álló szálláshely esetében, ha nem valamennyi tulajdonostárs a szálláshely-szolgáltató, a tulajdonostársak hozzájárulását igazoló okiratot,
* a szálláshely helyszínrajzát,
* **3.000.- Ft-os illetékbélyeget**

A szálláshely engedélyezése iránti eljárásban - az egyéb szálláshely kivételével - szakhatóság a járási népegészségügyi intézet, járási állat-egészségügyi és élelmiszert-ellenőrző hivatal (ha a szálláshelyen élelmiszert, élelmiszer-nyersanyagot állítanak elő, használnak fel, hoznak forgalomba), tűzvédelmi szakhatóság (10 fő feletti befogadóképességű szálláshely esetén), építési hatóság (kivéve, ha a szálláshelyre hat hónapon belül használatbavételi, vagy fennmaradási engedélyt kiadtak).

A **szálláshely-szolgáltató kérelmére** a jegyző a szakhatóságokkal közös helyszíni szemle megtartásáról intézkedik.
A szálláshely-üzemeltetési engedélyezési eljárást követően - az egyéb szálláshely kivételével - amennyiben a szálláshely a vonatkozó szakhatósági előírásoknak megfelel, a jegyző **szálláshely-üzemeltetési engedélyt, s ezzel egyidejűleg igazolást ad ki**.
Az egyéb szálláshely (korábban magánszálláshely volt) vonatkozásában nem kell engedélyezési eljárást lefolytatni, hanem a jegyző az egyéb szálláshely üzemeltetési engedély megadásáról szóló határozatát közli az érintett hatóságokkal, ha annak feladat- és hatáskörét érinti. A hatóságok harminc napon belül hatósági ellenőrzést folytatnak le, melynek eredményéről a jegyzőt tájékoztatják.
A szálláshely-üzemeltetési engedély megadását követően a szolgáltatónak az **adatváltozást,** szálláshely-szolgáltatás nyújtására jogosult személyében történő változást **haladéktalanul** be kell jelentenie.
A szálláshely megszűnését a szolgáltató a **megszűnést követő 8 napon belül** az igazolás leadásával egyidejűleg köteles bejelenteni.